Zoran Milanović ima najveću šansu sastaviti novu Vladu, pokazuje novo istraživanje Dnevnika Nove TV i agencije Ipsos koje je provedeno 9. srpnja. Prema njemu, 27,8 posto ispitanika želi da se predsjednik SDP-a vrati u Banske dvore. Slijedi ga HDZ-ov Andrej Plenković koji uživa potporu 20,4 posto birača.

Na trećem mjestu je Milan Bandić s potporom od 13,5 posto. Tehničkog premijera Tihomira Oreškovića u Banskim dvorima ponovno želi vidjeti 12,7 posto birača, dok Božo Petrov ima potporu od 7,6 posto birača.

Većina, odnosno 58 posto birača, smatra da će novu Vladu sastaviti Zoran Milanović, a 29 posto birača misli da bi to mogao biti Andrej Plenković. Većina HDZ-ovih birača, njih 66 posto, misli da Andrej Plenković ima veću šansu postati premijer, a 19 posto HDZ-ovaca smatra da je Milanović favorit.

Mostovi birači vjeruju da će Milanović biti premijer

87 posto SDP-ovih birača smatra da će Milanović sastaviti Vladu, a njih 6 posto vjeruje da bi to moglo uspjeti Andreju Plenkoviću. Najveći dio Mostovih birača, njih 66 posto, vjeruje da bi Milanović mogao sastaviti Vladu, a njih 22 posto prednost daje Andreju Plenkoviću.

Biračima HDZ-a najsimpatičniji Orešković

Najviše anketiranih građana, njih 59 posto, ima pozitivan stav o Tihomiru Oreškoviću. Negativan stav o tehničkom premijeru ima 31 posto, dok 2 posto ispitanika uopće nije čulo za njega. Andrej Plenković pozitivno je ocijenjen kod 51 posto građana, a negativno kod 17 posto građana. Iza njega je Milan Bandić, o kojemu 51 posto građana ima pozitivan dojam, a 44 posto negativan.

Milanović negativan za 52 posto ispitanika

Božu Petrova pozitivnim je ocijenilo 48 ispitanika, dok negativan dojam ostavlja na 43 posto građana. O Zoranu Milanoviću pozitivno se izjasnilo 45 posto ispitanika, dok njih 52 posto smatra da ostavlja negativan dojam.

Mostovi birači preferiraju Petrova, pa Oreškovića

Najpopularniji političar među HDZ-ovim biračima je Tihomir Orešković. Njega slijede slijede Andrej Plentković i Milan Bandić. SDP-ovci prednost daju Zoranu Milanoviću, a 52 posto birača ima pozitivan dojam o Andreju Plenkoviću i Tihomiru Oreškoviću. Mostovci preferiraju Božu Petrova i Tihomira Oreškovića.